Diari Oficial de la Generalitat Valenciana


Sumari del DOGV 2139, del 08-11-1993 (1993/829678)

RESOLUCIÓ de 8 de setembre de 1993, de la Direcció General de Patrimoni Artístic de la Conselleria de Cultura de la Generalitat Valenciana per la qual s'acorda tenir per incoat l'expedient de delimitació de l'entorn de protecció del Palau Monestir del Temple, de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2139

Data del DOGV
:   08-11-1993

Secció del DOGV
:   ALTRES DISPOSICIONS

Número del document
:   1993/829678


Data del document
:   08-09-1993

Organisme emissor
:   Conselleria de Cultura

Tipus de document
:   Resolució

Resolució de 8 de setembre de 1993, de la Direcció General de Patrimoni Artístic de la Conselleria de Cultura de la Generalitat Valenciana, per la qual s'acorda tenir per incoat l'expedient de delimitació de l'entorn de protecció del Palau Monestir del Temple, de València.  
Atés que pel Reial Decret 3402/1978 de 22 de desembre (BOE 19.02.1979), es va declarar monument històrico-artístic de caràcter nacional el palau monestir del Temple, de València.  
Vist l'informe del Servei de Patrimoni Arquitectònic, favorable a la incoació de l'expedient de delimitació de l'entorn de protecció d'aquest Monument.  
Atés allò que disposen els articles 9 de la Llei 16/1985, de 25 de juny del Patrimoni Històric Espanyol, i 11 del Reial Decret 111/1986, de 10 de gener, per al desenvolupament parcial de l'esmentada Llei, la Direcció General de Patrimoni Artístic ha resolt:  
1. Incoar expedient de delimitació de l'entorn de protecció del Palau Monestir del Temple, de València.  
El seu entorn de protecció queda delimitat en els annexos que s'adjunten a aquesta resolució.  
2. Seguir amb la tramitació de l'expedient, segons les disposicions vigents.  
3. Traslladar aquesta resolució a l'alcaldessa de l'Ajuntament de València i fer-li saber que, d'acord amb allò que s'estableix en l'article 19, en relació amb l'11 de la Llei 16/1985, de 25 de juny, del Patrimoni Històric Espanyol, la. realització d'obres en aquesta zona haurà de ser autoritzada per  
la Direcció General de Patrimoni Artístic.  
4. Que, d'acord amb allò que disposa l'article 12.2 del Reial Decret 111/1986, de 10 de gener, per al desenvolupament parcial de la Llei 16/1985, es notifique aquesta resolució a les persones interessades, als efectes oportuns.  
5. Que aquesta resolució, junt amb els seus annexos, es publique en el Diari Oficial de la Generalitat Valenciana i en el Boletin Oficial del Estado.  
La qual cosa es fa pública als efectes oportuns.  
València, 8 de setembre de 1993.- El Director General de Patrimoni Artístic: Salvador Aldana Fernàndez.  
ANNEX I  
Motivació de la delimitació proposada  
El criteri general que s'ha seguit per a la delimitació de l'entorn de protecció del Palau Monestir del Temple consisteix a incloure dins de la seua àrea els elements urbans següents:  
- Parcel·les que limiten directament amb la que ocupa el BIC, sempre que qualsevol intervenció que s'hi realitze puga afectar-lo tant visualment com física.  
- Parcel·les que donen al mateix espai visual que el BIC i que constitueixen el seu entorn visual i ambiental immediat i en el qual, qualsevol intervenció que es realitze puga suposar una alteració de les condicions de percepció d'aquell espai o del caràcter de l'espai urbà.  
- Els espais públics en contacte directe amb el BIC i les parcel·les enumerades ades, les quals constitueixen part del seu ambient urbà immediat.  
- Edificacions o qualsevol element del paisatge urbà que, encara que no tinga una situació de veïnatge amb el BIC n'afecten de forma fonamental·la percepció.  
ANNEX II  
Àrea de protecció  
A) Descripció literal de la delimitació Origen: encontre de l'alineació est del carrer de Boix amb l'alineació nord del carrer dels Trinitaris.  
Sentit: sentit horari.  
Línia delimitatòria: la línia recorre l'alineació est del carrer de Boix en direcció nord, creua el riu en aquesta mateixa direcció fins que troba la barana, continua per allà fins a l'alineació sud-est del Pont del Real per on travessa el riu i segueix en la mateixa direcció fins que troba l'inici de l'alineació oest de la plaça de Tetuan per on continua fins al carrer d'Espada, en recorre les alienacions nord i est fins que ix a l'alineació est del carrer de José Iturbi, continua per allà fins que enfronta amb la paret mitgera de l'edifici la façana del qual forma l'alineació sud de la plaça del Temple i entra per allà, aleshores la línia recorre la part posterior de l'edifici fins que ix al carrer del Governador vell, el creua i continua per l'alineació oest fins que troba la cinquena mitgera des de la del palau del Temple i entra per allà; la línia continua aleshores fins a la mitgera següent de l'edifici oposat, continua per allà i per la part posterior del darrer edifici de l'alineació sud del carrer de l'Almirall, el creua i entra en l'illa de coses per la mitgera amb la qual confronta, la creua completament fins que ix al carrer d'Entença, el creua i també l'illa de coses següent en la mateixa direcció fins que ix al carrer dels Trinitaris i, des d'aquest punt, en línia recta, la línia arriba fins a l'origen.  
B) Descripció gràfica  
S'adjunta un plànol per a la publicació.  
Veure imatge